Oikeutta eläimille -yhdistyksen kampanja- ja viestintävastaava teki kansanedustaja Mikko Kärnän kirjoittelusta tutkintapyynnön. Poliisi ei aloittanut esitutkintaa.

Kansanedustaja Mikko Kärnä (kesk) ei syyllistynyt rikokseen kutsuessaan Oikeutta eläimille -yhdistyksen kampanja- ja viestintävastaavaa Kristo Muurimaata ”eläinterroristiksi”, Helsingin poliisi linjaa päätöksessään.

Muurimaa teki tutkintapyynnön Kärnän Twitter- ja Facebook-päivityksistä.

Kärnän 25. heinäkuuta tekemässä Facebook-päivityksessä oli linkki Iltalehden uutiseen, jossa Muurimaan kerrottiin saaneen tuomion julkisrauhan rikkomisesta, koska Muurimaa oli tunkeutunut Oripäässä sijaitsevaan kanalaan.

– Päivän paras uutinen, aivan oikein! Olen hyvin iloinen, että hallitusohjelmassa olemme sopineet vielä sanktioiden kiristämisestä tällaisessa rikoksessa. Eläinterroristien toiminta on saatava loppumaan. Muurimaa työskentelee Oikeutta eläimille -järjestön palveluksessa, joka näyttää pyhittävän tällaisen toiminnan. Tällaisen porukan kanssa ei tule tulevaisuudessa neuvotella yhtään mistään, ellei se tuomitse Muurimaan toimintaa ja erota häntä järjestön palveluksesta. Saa jakaa! Kärnä kommentoi uutista Facebookissa.

Muurimaan mukaan eläinterroristi-sanan käyttäminen oli omiaan herättämään äärimmäisen voimakasta paheksuntaa häntä kohtaan.

– Olin saanut käräjäoikeudessa 20 päiväsakon rangaistuksen julkisrauhan rikkomisesta. Tapauksessa olin oikeudettomasti mennyt sisään kanalaan lantavarastoon. Teon tarkoitus oli dokumentoida kanojen oloja häkkikanalassa ja tuoda esiin eläinten pitoon liittyviä epäkohtia. Teollani oli siis puolustukseni mukaan hyväksyttävä syy, satoja eläintiloja vuodesta 2006 alkaen salakuvannut Muurimaa kirjoitti tutkintapyynnössään.

Muurimaan mukaan Kärnän viesteillä oli tavallista enemmän painoarvoa, koska Kärnä on kansanedustaja. Muurimaa toi esiin, että viestit olivat levinneet hyvin laajalle, sillä Kärnällä on Twitterissä 36 000 seuraajaa ja Facebookissa 14 000 tykkääjää.

– Viestiin on myös sisällytetty suora vahingoittamispyrkimys, kun Kärnä on vaatinut työnantajaani erottamaan minut. Terroristiksi nimittäminen on kaiken kohtuuden ylittävää eikä Kärnän menettelyä voi pitää hyväksyttävänä, Muurimaa kirjoitti tutkintapyynnössään ja katsoi, että Kärnän menettelyä olisi aiheellista tutkia erityisesti kunnianloukkauksen osalta.

Helsingin poliisi päätti, ettei esitutkintaa toimiteta.

Päätöksessään poliisi katsoo, että henkilön nimittäminen eläinterroristiksi ja hänen tuomiostaan ilakoiminen saattaa joissain tapauksissa täyttää kunnianloukkauksen tunnusmerkistön, mutta Kärnän päivityksissä ei ollut kyse rangaistavaksi säädetystä halventamisesta, koska Kärnän viestien kohteena ei ollut Muurimaan henkilö, vaan Muurimaan menettely kansalaisaktivismia harjoittavan yhdistyksen jäsenenä.

Poliisin mukaan kyseisessä kontekstissa eläinterroristi merkitsee henkilöä, joka pyrkii rikosvastuun uhallakin kuvaamaan ja dokumentoimaan tuotantoeläinten elinoloja piittaamatta esimerkiksi julkisrauhan, kotirauhan, elinkeinonvapauden tai omistusoikeuden nauttimasta oikeussuojasta kerätäkseen materiaalia, jolla voi luoda poliittista painetta eläinsuojelulainsäädännön kiristämiseksi.

– Muurimaan ja Oikeutta eläimille -yhdistyksen toiminta on yhteiskuntapolitiikkaan aktiivisesti vaikuttavaa julkista toimintaa, jonka ankarakin arvostelu on lähtökohtaisesti sallittua, ja jonka arvostelu kuuluu sananvapauden käytön ydinalueelle, poliisin päätöksessä summataan.